ΣΧΟΛΙΚΟΣ ΕΚΦΟΒΙΣΜΟΣ: ΟΡΙΣΜΟΣ ΚΑΙ ΟΡΙΟΘΕΤΗΣΗ

Ο σχολικός εκφοβισμός αποτελεί ένα φαινόμενο το οποίο δηλητηριάζει τη σχολική ζωή και έχει πολύ αρνητικές, εάν όχι οδυνηρές συνέπειες για τους μαθητές θύματα.

Ο εκφοβισμός είναι μια μορφή βίας μεταξύ παιδιών ή εφήβων που εμφανίζεται και λαμβάνει χώρα κατά κύριο λόγο στο σχολείο.

Ο Σουηδός ερευνητής Dan Olweus όρισε τον σχολικό εκφοβισμό ως εξής: «ένας μαθητής/μία μαθήτρια θεωρείται θύμα εκφοβισμού, όταν εκτίθεται επανειλημμένα και σε διάρκεια χρόνου σε αρνητικές ενέργειες ενός ή περισσότερων μαθητών, οι οποίοι δρουν χωρίς να προκληθούν άμεσα».

Σύμφωνα με τον Olweus (1993), τα βασικά στοιχεία που χαρακτηρίζουν το φαινόμενο του σχολικού εκφοβισμού είναι: α) η επιδίωξη του μαθητή δράστη (θύτης) να προκαλέσει σωματικό ή ψυχικό πόνο στο μαθητή θύμα, β) η επανάληψη και η συστηματικότητα της εκδήλωσης του φαινομένου ανάμεσα στους θύτες και τα ίδια τα θύματα και γ) το γεγονός ότι ο δράστης είναι πιο ισχυρός από το θύμα είτε με όρους σωματικής, είτε με όρους ψυχικής δύναμης.

Η έννοια του σχολικού εκφοβισμού θα πρέπει ωστόσο να διαχωριστεί από αυτές των **ενδοσχολικών συγκρούσεων** με τις οποίες συχνά συγχέεται. Συγκεκριμένα ο Smith, (2003) διαφοροποιεί την έννοια του σχολικού εκφοβισμού από τις περιπτώσεις όπου δύο μαθητές απλά συγκρούονται επί ίσοις όροις ενόψει κάποιας διαφοράς. Στην περίπτωση αυτή μιλάμε απλά για μια ενδοσχολική σύγκρουση. Τέλος ο Olweus, (2007) διαφοροποιεί τον εκφοβισμό από το **καλοπροαίρετο «πείραγμα»** μεταξύ συμμαθητών όπου συνήθως συμβαίνει μεταξύ φίλων.

Τα δεδομένα για την Ελλάδα δείχνουν ότι το 10-15% των μαθητών έχει πέσει θύμα εκφοβισμού. Τα περιστατικά εκφοβισμού είναι συχνότερα στο δημοτικό και στο γυμνάσιο ενώ μειώνονται στο λύκειο.

Υπάρχουν δύο κατηγορίες εκφοβισμού: ο *άμεσος* και ο *έμμεσος*. Ο *άμεσος* περιλαμβάνει ευθείες σωματικές επιθέσεις (χτυπήματα, κλωτσιές, σπρωξίματα, φτύσιμο, τρικλοποδιές, κλέψιμο, καταστροφή προσωπικών αντικειμένων κτλ) ή λεκτικές επιθέσεις (κοροϊδία, προσβολές, βρίσιμο, χειρονομίες), ενώ ο *έμμεσος* περιλαμβάνει συμπεριφορές όπως η συκοφαντία, ο αποκλεισμός ή η απομόνωση (εκβιασμός, απειλή, προδοσία, απαίτηση χρημάτων ή αντικειμένων κτλ). Ένα σχετικά καινούριο και ανησυχητικό φαινόμενο είναι ο *ηλεκτρονικός* εκφοβισμός, ο οποίος τυπικά λαμβάνει χώρα εκτός σχολείου και περιλαμβάνει απειλές, δυσφήμιση, κοινωνική απομόνωση, δημοσιοποίηση πληροφοριών και εικόνων χωρίς άδεια, χρησιμοποίηση ψεύτικης ταυτότητας για εκμαίευση πληροφοριών και γελοιοποίηση.

Γενικότερα θα λέγαμε πως υπάρχουν διάφορα είδη σχολικού εκφοβισμού ανάλογα με τις πρακτικές που αναπτύσσουν οι θύτες για να πλήξουν τα θύματά τους με κυριότερα είδη τα ακόλουθα:

α. *Ο σωματικός εκφοβισμός*: στην περίπτωση αυτή ο θύτης χρησιμοποιεί σωματική βία. Όσο μικρότερη είναι η ηλικία των μαθητών τόσο περισσότερο κυρίαρχο είναι αυτό το είδος εκφοβισμού. Επιπλέον λόγω κοινωνικών στερεοτύπων τα αγόρια συμμετέχουν περισσότερο ως θύτες αλλά και ως θύματα σε αυτή τη μορφή εκβιασμού.

Β. Ο *λεκτικός εκφοβισμός*: ο δράστης χρησιμοποιεί τον προφορικό ή το γραπτό λόγο για να εκφοβίσει το θύμα του. Στο επίπεδο του προφορικού λόγου ο θύτης μπορεί να βωμολοχεί, να προσβάλλει ή να εκτοξεύει απειλές εναντίον των θυμάτων του. Στο επίπεδο του γραπτού λόγου χρησιμοποιούνται μειωτικά μηνύματα για τα θύματα τα οποία διακινούνται μέσω γραπτών μηνυμάτων αλλά και μέσω συκοφαντικών graffiti. Μάλιστα τα graffiti αποτελούν μια μόνιμη πηγή ψυχικής όχλησης για τα θύματα ακριβώς λόγω του ότι βρίσκονται σε κοινή θέα για ολόκληρη τη σχολική κοινότητα. Το περιεχόμενο τόσο των προφορικών όσο και των γραπτών σχολίων επικεντρώνεται συνήθως στα «ελαττώματα» του θύματος, είτε αυτά είναι αντικειμενικά (π.χ. αναπηρίες), είτε αποτέλεσμα κοινωνικών προκαταλήψεων (π.χ. διαφορετική εθνική ή φυλετική προέλευση).

Γ. Ο *συναισθηματικός εκφοβισμός*: o δράστης στοχεύει στην πρόκληση ψυχικού πόνου στα θύματα μέσω της κοινωνικής απομόνωσης των τελευταίων. Ο εκφοβισμός αυτού του είδους στοχεύει στην καλλιέργεια της αντίληψης ότι τα θύματα δεν είναι αποδεκτά μέλη στις ομάδες ομηλίκων. O συναισθηματικός εκβιασμός εξασκείται συχνότερα από κορίτσια θύτες.

Δ. Ο *εκβιασμός*: στην περίπτωση αυτή οι θύτες προσπαθούν να εξαναγκάσουν τα θύματα να ενδώσουν σε επιθυμίες τους μέσα από απειλές. Οι επιθυμίες αυτές μπορεί να αφορούν τον προσπορισμό χρημάτων ή άλλων ειδών αξίας που κατέχει το θύμα. Μπορεί ακόμα να αφορά την παρά τη θέληση των θυμάτων συμμετοχή σε σεξουαλικού περιεχομένου πράξεις έναντι απειλών ότι θα αποκαλυφθούν σε γονείς ή/και εκπαιδευτικούς παραβατικές πράξεις στις οποίες είχαν κατά το παρελθόν υποπέσει.

Ε. O *ηλεκτρονικός εκφοβισμός* (cyberbullying): o δράστης χρησιμοποιεί ηλεκτρονικά μέσα προκειμένου να διακινεί αρνητικά σχόλια για τα θύματα καθώς και να οργανώνει εκφοβιστικές πράξεις εναντίον τους.

Ζ. Ο *σεξουαλικός εκφοβισμός*: σχετίζεται με εκδηλώσεις σεξουαλικής παρενόχλησης των θυμάτων από συμμαθητές και συμμαθήτριές τους. Η παρενόχληση αυτή με τη σειρά της μπορεί να εκφραστεί είτε μέσω της διατύπωσης σεξουαλικών υπονοούμενων στην απλούστερη της μορφή, και μπορεί να φθάσει ακόμα και μέχρι τη λήψη φωτογραφιών και το άγγιγμα σε διάφορα σημεία του σώματος χωρίς τη θέληση του θύματος ή ακόμα και το βιασμό σε ακραίες περιπτώσεις. Τα κορίτσια, υποφέρουν σε πολύ μεγαλύτερο βαθμό από αυτή τη μορφή εκφοβισμού.

ΘΥΤΕΣ ΚΑΙ ΘΥΜΑΤΑ ΣΤΟ ΣΧΟΛΙΚΟ ΕΚΦΟΒΙΣΜΟ

Τα χαρακτηριστικά των θυτών και των θυμάτων

Κατά τον Olweus(2001) ο εκφοβισμός δεν είναι μια ατομική συμπεριφορά αλλά μια ομαδική διαδικασία. Ο «κύκλος του εκφοβισμού», ο οποίος προτάθηκε από τον Olweus, αποτελεί ένα μοντέλο που χρησιμοποιείται για να περιγράψει τους ρόλους που παίρνουν τα παιδιά σε σενάρια εκφοβισμού. Τα «θύματα» στοχοποιούνται από το «θύτη», οι «θύτες» διενεργούν τον εκφοβισμό, ενώ οι «θεατές» μπορεί να λάβουν ένα ενεργό ή μη ενεργό ρόλο στον εκφοβισμό.

Τα χαρακτηριστικά των μαθητών θυτών:

Συνήθως ως θύτες έχουν την τάση να λειτουργούν αγόρια με μεγάλη σωματική δύναμη και ροπή σε γενικότερα αντικοινωνική και παραβατική συμπεριφορά. Όλοι οι μαθητές θύτες έχουν ως κοινό χαρακτηριστικό την υψηλή αυτοπεποίθηση και τη βιαιότητα στη συμπεριφορά τους. Στις περισσότερες περιπτώσεις αυτή η βιαιότητα προέρχεται από αντίστοιχες εμπειρίες ενδοοικογενειακής βίας που βιώνουν στα σπίτια τους. Εκτός από αυξημένα ποσοστά επιθετικής, παραβατικής και βίαιης συμπεριφοράς οι θύτες γενικώς παρουσιάζουν και οργανικά προβλήματα όπως νυκτερινή ενούρηση και κατάθλιψη, διαταραχές του ύπνου, κεφαλαλγίες και διάφορα ψυχολογικά προβλήματα με κυριότερα τον αυτοκτονικό ιδεασμό, την κατάθλιψη και τις διαταραχές του συναισθήματος και της συμπεριφοράς. Τέλος είναι χαρακτηριστικό των μαθητών θυτών η εξαιρετικά αρνητική συμπεριφορά στο σχολείο, η οποία συνήθως εκδηλώνεται με προκλητικότητα απέναντι στους εκπαιδευτικούς, συχνή παραβίαση των σχολικών κανόνων και συνακόλουθες χαμηλές σχολικές επιδόσεις.

Τα χαρακτηριστικά των μαθητών θυμάτων

Τα θύματα είναι γενικώς μαθητές με χαμηλή αυτοεκτίμηση, ιδιαίτερη ανασφάλεια και εσωστρέφεια και άρα μάλλον αντικοινωνικά. Δυστυχώς, τα παιδιά θύματα συνήθως δεν αναφέρουν τα περιστατικά εκφοβισμού λόγω ντροπής και του φόβου των αντιποίνων. Άλλες φορές πάλι τα παιδιά αυτά αντιδρούν στην εμπειρία του σχολικού εκφοβισμού με απόσυρση και παραίτηση από τη διεκδίκηση του δίκιου τους. Συνήθως επιλέγουν να αντιμετωπίσουν την κατάσταση με υπομονή, υποχωρητικότητα και καρτερία, στοιχεία που αποθρασύνουν ακόμα περισσότερο τους θύτες, Τα παιδιά θύματα στις περισσότερες περιπτώσεις διαφέρουν σημαντικά από το μέσο όρο προκαλώντας έτσι τη μήνη των μαθητών θυτών. Η διαφοροποίηση αυτή μπορεί να αφορά τις επιδόσεις τους, το χαρακτήρα τους, το σωματότυπό τους, την εθνική ή τη φυλετική τους προέλευση, κλπ.

Τέλος θα πρέπει να αναφερθεί ότι υπάρχει και ένας μικρότερος αριθμός παιδιών περίπου γύρω στο 10% που υιοθετεί ταυτόχρονα ή έχει κατά καιρούς κατά τη διάρκεια της σχολικής του ζωής περάσει και από τις δυο καταστάσεις δηλαδή τόσο του θύτη, όσο και του θύματος.

Ο ρόλος των θεατών

Έρευνες δείχνουν ότι το 85% των μαθητών μπορεί να έχει παρευρεθεί σε περιστατικό εκφοβισμού αλλά μόνο το 10% παρενέβη. Κατά τον Jeffrey(2004) οι θεατές ή μάρτυρες μπορεί να βιώνουν συναισθήματα ενοχής, αγωνίας, φόβου, άγχους, δυσφορίας και θυμού.

Οι συνέπειες του σχολικού εκφοβισμού σε μαθητές θύματα και θύτες

Συνέπειες στα θύματα

Τα ιδιαίτερα αρνητικά αισθήματα του στιγματισμού, της ταπείνωσης και του εξευτελισμού, που βιώνουν οι μαθητές θύματα, τους σημαδεύουν ακόμα και για ολόκληρη την υπόλοιπη ζωή τους. Την περίοδο αμέσως μετά το όποιο επεισόδιο εκφοβισμού τα θύματα διακατέχονται από έντονα αισθήματα άγχους που φθάνουν ακόμα και στο σημείο της άρνησης να πάνε σχολείο. Τα αισθήματα άγχους συνοδεύονται συνήθως από ένταση της ανασφάλειας, χαμηλή αυτοεκτίμηση, και μειωμένη αυτοπεποίθηση. Αυτές οι ψυχολογικές συνέπειες μάλιστα φαίνεται ότι είναι σοβαρότερες για τα κορίτσια από ό,τι για τα αγόρια θύματα. Δεν είναι λίγες οι περιπτώσεις όπου οι ψυχολογικές διαταραχές επιπλέον συνδυάζονται και με σωματικά συμπτώματα, όπως για παράδειγμα αϋπνίες, ανορεξία, βουλιμία, έντονοι πονοκέφαλοι, ακράτεια ούρων κατά τη διάρκεια του ύπνου, κλπ.

Πέραν των ψυχολογικών και των συνεπειών στην υγεία τους, τα θύματα βιώνουν δυσάρεστες συνέπειες και στο επίπεδο της κοινωνικής τους λειτουργικότητας. Συγκεκριμένα, τα θύματα αποσύρονται από τις παρέες τους, απομονώνονται και βιώνουν έντονα αισθήματα μοναξιάς που μπορούν να τους οδηγήσουν ακόμα και στην κατάθλιψη. Όπως είναι φυσικό μετά την παραπάνω περιγραφή, δεν μένει ανεπηρέαστη ούτε η πορεία των θυμάτων στο σχολείο. Ειδικότερα ως αποτέλεσμα της άρνησης για ό,τι σχετίζεται με το σχολικό περιβάλλον που αποτελεί και την πηγή του προβλήματος, τα θύματα αρχίζουν σταδιακά να έχουν χαμηλότερες επιδόσεις στα μαθήματα και να κάνουν συχνότερες απουσίες εφευρίσκοντας διάφορες δικαιολογίες για αυτό.

Πολλά παιδιά φθάνουν στο σημείο να ζητούν από μόνα τους να αλλάξουν τάξη ακόμα και σχολείο, όταν πλέον η κατάσταση έχει γίνει ανυπόφορη για αυτά. Με άλλα λόγια θα λέγαμε πως σταδιακά τα παιδιά θύματα αναπτύσσουν χαρακτηριστικά συμπτώματα **σχολικής φοβίας** (Pepler, Rigby & Smith, 2004), η οποί αμπορεί με τον καιρό να εξελιχθεί σε αγοραφοβία. Η έρευνα των Flannery, Singer και Wester (2004) έδειξε ότι ένα μικρό ποσοστό των θυμάτων φθάνουν μάλιστα σε τέτοιο ακραίο σημείο απελπισίας ώστε να κάνουν απόπειρα αυτοκτονίας ή εγκατάλειψης τις οικογενειακής στέγης. Διαχρονικές μελέτες δείχνουν ότι δυστυχώς οι συνέπειες του σχολικού εκφοβισμού είναι μονιμότερες. Ειδικότερα βρέθηκε ότι παιδιά που έχουν υπάρξει θύματα σχολικού εκφοβισμού αργότερα είναι περισσότερο πιθανό να εμπλακούν σε βίαιη ή παραβατική συμπεριφορά στη διάρκεια της ζωής τους ως ενήλικες.

Συνέπειες στους θύτες

Εκτός από τα θύματα πολύ σοβαρές είναι οι επιπτώσεις και για τους ίδιους τους θύτες. Μάλιστα η έρευνα δείχνει ότι οι συνέπειες και σε αυτή την περίπτωση είναι διαχρονικές και φθάνουν μέχρι και την ενήλικη ζωή. Οι μαθητές θύτες βιώνουν έντονα επίπεδα στρες, ενώ συχνό είναι το φαινόμενο της σταδιακής κοινωνικής τους απομόνωσης ιδιαίτερα κατά τη διάρκεια των μεγαλύτερων σχολικών βαθμίδων Για τις δε περιπτώσεις μαθητών οι οποίοι μπορεί να βιώνουν τους ρόλους τόσο του θύτη όσο και του θύματος τα επίπεδα στρες είναι ακόμη πιο υψηλά. Αυτή η τελευταία κατηγορία έχει σημαντικά υψηλότερες πιθανότητες να φθάσει να εμφανίσει ακόμα και συμπτώματα αυτοκτονικού ιδεασμού.

ΑΙΤΙΑ ΤΟΥ ΣΧΟΛΙΚΟΥΕΚΦΟΒΙΣΜΟΥ

Τα αίτια του σχολικού εκφοβισμού

Πολλές υποθέσεις έχουν εκφραστεί γύρω από τις «αιτίες» του εκφοβισμού. Έχουν εκφραστεί για παράδειγμα λανθασμένες απόψεις το ότι το μέγεθος του σχολείου ή της τάξης, η σχολική αποτυχία, η ανασφάλεια ή η χαμηλή αυτοεκτίμηση μπορεί να παίζουν ρόλο. Επιπλέον, ότι οι μαθητές που είναι υπέρβαροι, φορούν γυαλιά, είναι διαφορετικής εθνικότητας ή μιλούν με ασυνήθιστη προφορά είναι ιδιαίτερα πιθανό να γίνουν θύματα εκφοβισμού. Καμία από τις παραπάνω απόψεις δεν υποστηρίζεται συστηματικά από εμπειρικά δεδομένα.

Οι σημαντικότερες αιτίες του σχολικού εκφοβισμού εντοπίζονται στην **οικογένεια**, τον **τρόπο λειτουργίας του σχολείου**, την **επιρροή των ομάδων ομηλίκων** (peer groups) αλλά και του **περιεχομένου των ΜΜΕ**, ειδικά σε ό,τι αφορά την προβολή της βίας, αλλά και **κοινωνικών αντιλήψεων** όπως για παράδειγμα ο ρατσισμός, ή η ξενοφοβία που μπορούν να οδηγήσουν στην εκδήλωση βίαιων συμπεριφορών στο σχολείο.

Η επίδραση της οικογένειας

Ο εκφοβισμός συνήθως ξεκινάει από το σπίτι όπου τα παιδιά μαθαίνουν και μιμούνται τη συμπεριφορά γονιών και αδερφών. Οικογενειακοί παράγοντες ή χαρακτηριστικά που σχετίζονται με τον εκφοβισμό συμπεριλαμβάνουν την **οικογενειακή βία**, **βίαιες τεχνικές πειθαρχίας**, **έλλειψη σταθερής προσκόλλησης** (προσκόλληση είναι η σταθερή σχέση που αναπτύσσει το βρέφος με τη μητέρα του ή με άλλα άτομα που το φροντίζουν), **μη επαρκής εποπτεία**, κτλ.

Κατά τον Olweus οι γονείς, οι οποίοι είναι επιθετικοί τείνουν να αποδέχονται και επιθετική συμπεριφορά από τα παιδιά τους. Σύμφωνα με τη βιβλιογραφία οι θύτες περιγράφουν ότι οι γονείς τους είναι κατά κύριο λόγο αυταρχικοί, ενώ μέσα στην οικογένεια δεν ενθαρρύνεται η έκφραση συναισθήματος, υπάρχει έλλειψη τρυφερότητας, ενώ κυριαρχεί η απόρριψη και εφαρμόζονται αδιάλλακτες σωφρονιστικές μέθοδοι (Παναγιωτάκη, 2014). Οι υποθέσεις που έχουν εκφραστεί σχετικά με τις οικογένειες των θυμάτων διίστανται. Κάποιες μελέτες καταλήγουν στο ότι οι οικογένειες που μοιάζουν με αυτές των δραστών μπορεί να είναι εκείνες που θυματοποιούν τα παιδιά τους, ενώ άλλες μελέτες υπο δεικνύουν ότι οι γονείς των θυμάτων είναι υπερβολικά προστατευτικοί.

Ακόμη, η κακή ποιότητα των σχέσεων ανάμεσα στα αδέρφια φαίνεται πως αποτελεί προγνωστικό δείκτη αντικοινωνικής συμπεριφοράς, ενώ η επιθετικότητα ενός από τα παιδιά μιας οικογένειας σχετίζεται με την επιθετικότητα των αδερφών του.

Η επίδραση του τρόπου λειτουργίας του σχολείου

Οι εκπαιδευτικοί με τη εν γένει στάση και συμπεριφορά τους μπορούν να οδηγήσουν σε διακρίσεις ανάμεσα στους μαθητές τους. Αυτές οι διακρίσεις συχνά στα μάτια των μαθητών γίνονται η νομιμοποιητική βάση για την εκδήλωση επεισοδίων σχολικού εκφοβισμού. Το σχολείο πρέπει να αποφεύγει την καλλιέργεια ανταγωνιστικών σχέσεων ανάμεσα στους μαθητές. Αντίθετα θα πρέπει με όλες τις εκφάνσεις της λειτουργίας του να προωθεί την ενδυνάμωση της συνεργασίας και τη σφυρηλάτηση των αρμονικών σχέσεων ανάμεσα σε όλους τους μαθητές.

Η επίδραση της ομάδας των ομηλίκων

Πολλές φορές η φυσική ανάγκη των μαθητών νεοναζιστικές ομάδες, ομάδες με στόχο την κλοπή) αλλά και σε πράξεις για ένταξη σε ομάδες ομηλίκων τους οδηγεί όχι μόνο στη συμμετοχή σε ομάδες που έχουν συγκροτηθεί στη βάση παραβατικών συμπεριφορών ή ιδεολογιών (π.χ. εκφοβισμού εναντίον συμμαθητών τους με στόχο την αναγνώριση και την ανύψωση του κύρους τους στο εσωτερικό τέτοιων ομάδων. Από την άλλη πλευρά η συναισθηματική και κοινωνική υποστήριξη των θυμάτων από έστω περιορισμένο κύκλο συμμαθητών τους, μπορεί να αποβεί ιδιαίτερα θετική τόσο για την άμεση αντιμετώπιση όσο και για την αποφυγή περαιτέρω εμπλοκής σε παρόμοια επεισόδια στο μέλλον.

Η επίδραση των ΜΜΕ

Η βία και η επιθετικότητα που προβάλλεται από πολλά και διαφορετικά ΜΜΕ, αποτελούν συχνά μέσω του μηχανισμού της μίμησης τη βάση εκδήλωσης του σχολικού εκφοβισμού. Ειδικά αυτό ισχύει με πολλά ηλεκτρονικά παιχνίδια όπου η χρήση βίας αποθεώνεται. Στην Ελλάδα περίπου έξι στα δέκα παιδιά προσχολικής και σχολικής ηλικίας παρακολουθούν κατά μέσο όρο δυο έως πέντε ώρες την ημέρα τηλεόραση και βλέπουν έντεκα περίπου εγκληματικές πράξεις την ημέρα. Εκτός όμως από την άμεση προβολή της βίας, τα ΜΜΕ συχνά προβάλλουν έμμεσα αντιλήψεις τις οποίες τα παιδιά είναι δύσκολο λόγω της ηλικίας τους να επεξεργαστούν με κριτικό τρόπο και άρα μπορεί να τις υιοθετούν άκριτα. Οι αντιλήψεις αυτές έχουν σχέση με κοινωνικές προκαταλήψεις που τείνουν να θεωρούν υποδεέστερους τους ανθρώπους διαφορετικής εθνικής ή φυλετικής προέλευσης, σεξουαλικής ή θρησκευτικής προτίμησης και σωματικής ή ψυχικής κατάστασης σε σχέση με την πλειοψηφία.